
"Kánaáni nyelven" kívül és belül - két református közösség nyelvhasználatának vizsgálata

Dolgozatomban két református közösség nyelvhasználatát vizsgálom. Célom az volt, hogy feltérképezzem és összehasonlítsam a két közösség nyelvhasználatát részvevő megfigyeléssel. Kutatásomban a két közösségre gyakorlóközösségekként tekintek. A két közösség gyakorlatai ugyanazok: éneklés, imádkozás, igehirdetés, beszélgetés az igehirdetés kapcsán, imádkozás ismét, szeretetvendégség és beszélgetés. Ezért, a köztük lévő különbségek (például az átlagéletkor) ellenére összehasonlíthatók. A két vizsgált közösség nyelvhasználata nagyban különbözik. Az egyik közösség tagjai formális regisztert használnak, valamint az úgynevezett „kánaáni nyelvhez” (egy, a keresztényekhez köthető stílushoz) tartozó szavakat és kifejezéseket, az imák szövegében pedig ritkán használt és archaikus szavakat, szóalakokat is találhatunk. A másik vizsgált közösség nyelve az informális regiszterbe tartozik, a „kánaáni nyelvet” szinte egyáltalán nem, viszont sok szlenget használ. A dolgozatomban párhuzamot vonok a „kánaáni nyelv” használatának mértéke és a közösség nyitottsága és a hívő nem hívő emberek viszonyáról való gondolataik, hozzáállásuk között.



